洪咨夔
次张亚夫喜雨
汴都黍离迷宫壖，金铺兽面秋风寒。
百年大义冷於铁，西湖走马狨丝鞍。
亡秦定必三户楚，况今南北皆王土。
紫髯青鬓祖豫州，威名迅霆惠如雨。
山东井落回生意，收召惊魂高枕睡。
中有虓将来青州，马蹄欲踏狼胥碎。
邦人降观閧塞涂，和气酿雪苏焦枯。
银城万里轧坤轴，烛龙一色煇天衢。
殷殷好语传田间，雪晴又雨直几钱。
翠麰涨天士宿饱，踊跃一鼓空两甄。
中原宿愁无地溯，欢呼从此归王度。
更烦老笔为草檄，读之会使头风愈。